text: 24-årig kriminel anholdt på udebane
  14 august 2015 kl. 05.11
  Ung mand fra Kolding opdaget af lokal betjent på privatbesøg i Haderslev og anholdt af hundepatrulje natten til fredag.
  Nogle småforbrydere tror måske, de kan være i fred, bare de tager udenbys. Men en 24-årig mand fra Kolding må sande, at det ikke altid er tilfældet.
  Samtidig holder politibetjente ikke altid fri, når de har smidt uniformen. En betjent fra Kolding var nemlig ved at få aftenkaffen galt i halsen torsdag ved 23.20-tiden.
  Han var på privatbesøg i Haderslev midtby og så en gammel kending, den 24-årige, fra Kolding uden for vinduet.
  Han kontaktede straks lokalpolitiet, der tyve minutter senere traf den 24-årige på Q8 tankstationen. Han forsikrede dem om, at han ikke var ude i ulovligt ærinde, hvorefter de kørte igen.
  Godt to timer senere viste det sig imidlertid, at det ikke passede. Q8-tanken anmeldte en knust rude i forretningen, og en patruljen kunne på overvågningskameraet konstatere, at det var den 24-årige fra Kolding.
  Politihunden fandt ham få hundrede meter fra tankstationen, og nu sidder han i detentionen i Aabenraa.
  1/3 Ung mand truffet ved Q8 tanken i Haderslev ifbm  et mistænkeligt forhold. Bortvist fra stedet uden yderligere anmærkninger.#politidk
  
  2/3 To timer senere indbrud samme sted. Den unge mand fra tidligere fanget på overvågning og undløb derfra. Hundepatr fandt manden #politidk
  
  3/3 i baggård bag vaskehallen. Anholdt, sigtet for indbrud og indbragt til afhøring på politigården. Gode beviser i denne sag :-) #politidk
  
  